爲陸元德題撝謙齋
作者：方回
朝代：宋

paragraphs: 四體非槁木，焉得常無爲。
下士蔑軌則，德人慎容儀。
屈伸一時間，良復關安危。
舉手一不當，尚難令童兒。
橫目愚而神，豈可易指撝。
造次肆褻慢，合沓來輕欺。
臂且有所使，銜袖未出時。
恂恂君子心，於此先有思。
脫若役吾僕，未容盛氣施。
剛桀世詎乏，受侮寧無辭。
畫一發狗縱，厥規曹也隨。
年老益畏謹，請苑猶召疑。
捉麈授生徒，秉鉞行軍師。
一如執玉恭，庶幾無悔追。